Historyczny sukces ślōnskygo trynera
Lukas Kwasniok, narodzōny we Gliwicach tryner 1. FC Saarbrücken, szafnōn cojś, czego nie udało sie jeszcze żodnymu we niymieckim fusbalu: wlŏz ze 4-ligowym manszaftym do halbfinału Pucharu Niymiec.
Już awans do sztwierćfinału bōł srogim sukcesym, ale wygraniy ze manszaftym z Bundesligii (Fortuna Düsseldorf) i gra we halbfinale Pucharu Niymiec, to cud, na kery nie liczyli chyba ani we Saarbrücken.
Napoczło sie ôd prowadzyniŏ 1-0 dlŏ manszaftu ze Saarbrücken po torze ôd Tobiasa Jänicke we 30 minucie. Po pauzie mōgła wyrōwnać Fortuna Düsseldorf, ale elwra wybrōniōł Daniel Batz. We ôstaniej minucie szpilu trefiōł ale Mathias “Zanka” Jørgensen i szpil skōńczōł sie remisym. We dogrywce żŏdnymu z manszaftōw nie udało sie już trefić tora i prziszło do elwrōw. Ale to jakich! Normalnie kŏżdy manszaft strzelŏ po 5 razy, a we Saarbrücken prziszło aż do 20 elwrōw. Po zmianach prowadzyniŏ ôstatniego elwra przestrzelōł tyn, co wyrōwnōł we ôstatniej minucie (Mathias “Zanka” Jørgensen) i 7-6 wygrali gospodŏrze.
Losowaniy halbfinałōw we niedziela, a 1. FC Saarbrücken może trefić na Bayern München, Bayer Leverkusen abo Eintracht Frankfurt.
A co Lukas Kwasniok mŏ spōlnego ze Ślōnskiym ôkrōm placu narodzin? Podug portalu transfermarkt.pl Lukas Kwasniok napoczōn swoja trynerskŏ kariera ôd roboty manszaftu Oberschlesischer Sportverein Rastatt (Gōrnoślōnski Szportowy Ferajn Rastatt), założōnym we 1988 wele Karlsruhe. Lukas Kwasniok bōł tam trynerym ôd 2 grudnia 2007 do 30 czerwca 2008. Potym prziszła robota dlŏ TSV Reichenbach, Karlruhe SC, Carl Zeiss Jena, a ôd 23 grudnia 2019 prowadzi 1. FC Saarbrücken.
Skrōty szpilu z elwrōma idzie ôbejrzeć tukej: https://www.youtube.com/watch?v=hEVprOQAfRc
szl_Latn szl_Latn szl_Latn szl_Latn szl_Latn szl_Latn szl_Latn